A Magyar Marketing Szövetség Tonk Emil Életműdíja szövetségünk egyik, ha nem a legfontosabb díja.

A díjjal egy kiteljesedett, a marketingszakma egésze érdekében végzett, eredményes szakmai életutat ismerünk el.

A díj különlegessége még, hogy a díjazott nem tudja előre, hogy ő fogja kapni. Itt ül a teremben velünk, de ahogy a közönség, úgy ő is az elhangzó információkból rakhatja össze, hogy ki a díj nyertese.

De lássuk ezeket az információkat!

Az MMSz Életműdíja a szakma legnagyobb alakjainak jár – és idén ő szó szerint is az.

Magassága mellett sportossága is kiemeli: kajak-kenu ifjúsági válogatott volt, triatlon versenyek rendszeres szereplője, és volt olyan, amikor közel hatvanévesen, egy év alatt 6 félmaratont és 3 maratont futott le. És akkor még az Ironmanről nem is beszéltem.

A szakmában legalább ennyire jellemzi ez az elhivatottság, mint a sportban, maratoni pályát tudhat magáénak.

Még a főiskola mellett, 1971-ben kezdett dolgozni a Magyar Hirdetőnél, rövid nevén MAHIR-nál. Volt account, később account igazgató, hálózati igazgató, produkciós és média igazgató, majd vezérigazgató helyettes is. A fiatalabbak kedvéért mondom, hogy a MAHIR volt az, ahonnan a teljes reklámszakma kinőtt. A 90-es évek elején a Magyarországra jött nemzetközi ügynökségek vezetői innen kerültek ki.

Idei Életmű-díjasunk a DDB budapesti irodáját alapította meg, és volt annak vezetője tíz éven át. Itt született meg minden idők egyik leghíresebb magyar reklámja, a „Kovács úr 26 év elteltével megvette élete második autóját.” A DDB mellett nevéhez fűződik az OMD médiaügynökség budapesti irodájának megalapítása is. Az EFFIE reklámhatékonysági verseny Magyarországra hozatalában is fontos szerepe volt.

A 2000-es évektől tanácsadóként dolgozott saját cégeiben, de talán ennél még fontosabb, hogy az Önszabályozó Reklámtestület alapító tagja, aminek 21 éven át volt elnöke. E tisztségében részt vett a Reklámtörvény, a Médiatörvény és a Reklámetikai Kódex kidolgozásában, a GVH-val, az NMHH-val és a Fogyasztóvédelmi Felügyelőséggel való együttműködés kialakításában.

Nagy szerepe volt abban, hogy a megújult Magyar Reklámetikai Kódexet 22 szakmai szervezet is aláírta. Ez visszaigazolása annak, hogy a szakma mennyire nagyra becsüli hozzáértését, tudását, bölcsességét, és integratív személyiségét.

Jelenleg is aktív: többek közt a Green Pledge társ-zsűrielnöke, mely az Önszabályozó Reklámtestület, a Magyar Kommunikációs Ügynökségek Szövetsége és a Magyar Marketing Szövetség közös kezdeményezése.

Pályájának elismeréséül kapott már hasonló díjakat: a Magyar Reklámszövetség tiszteletbeli örökös tagja, az Önszabályozó Reklámtestületben pedig a kéznyomát őrzik – ami akkora, hogy alig fér el a keretben.

Ezúton a Magyar Marketing Szövetség szeretné kifejezni megbecsülését személye és pályafutása iránt.

Most pedig már csak a név van hátra.

Titulusát tekintve egy Dr.-ról van szó, akinek 1986-ban született disszertációja a következő címet viselte: „Érdekeltségi viszonyok és a reklám színvonalának összefüggései…”

Vezetéknevét tekintve azt szoktam mondani, hogy ő az egyetlen a szakmában, akinek a nevét még egy híd is viseli.

Végül, de nem utolsó sorban, keresztneve arra is utal, ahogy minket, a szakmát vezeti hosszú évtizedek óta, és hogy még hosszú időn át lesz vezéralakunk.

A Magyar Marketing Szövetség idei Életmű-díjasa: Dr. Megyer Örs.

Kérlek, Örs, fáradj fel a színpadra!